*A határozati javaslat elfogadásához*

***egyszerű*** *többség szükséges,*

*a rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*23. számú előterjesztés*

Bátaszék Város Önkormányzata Képviselő-testületének 2024. február 14-én,

16 órakor megtartandó ülésére

Bátaszék Város Önkormányzata 2024. évi költségvetésének tárgyalása

|  |
| --- |
| **Előterjesztő:** Dr. Bozsolik Róbert polgármester  **Készítette**: Tóthné Lelkes Erika pénzügyi irodavezető  Adorján Viktória pénzügyi ügyintéző    **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  valamennyi bizottság |

## Tisztelt Képviselő-testület!

Az Országgyűlés a Magyarország 2024. évi központi költségvetéséről szóló 2023. évi LV. törvénnyel döntött a helyi önkormányzatokat megillető támogatásokról is.

E törvény felhatalmazása alapján az államháztartásért felelős miniszter a jogszabály vagy kormányhatározat alapján járó juttatások fajlagos összegeit megemelheti.

A minimálbér és a garantált bérminimum megállapításáról szóló 508/2023. (XI. 20.) kormányrendelet alapján, valamint a pedagógusok illetményével kapcsolatos jogszabályok megjelenése miatt a Pénzügyminiszter a költségvetési törvény 2. melléklete, a 7. melléklete és a 8. melléklete szerinti egyes támogatások fajlagos összegeinek megemeléséről döntött, így került meghatározásra az önkormányzatunkat a 2024. évben megillető állami támogatás eredeti előirányzata.

A hatályos jogi szabályozásnak megfelelően a helyi önkormányzat képviselő-testülete elé a polgármesternek 2024. február 15-éig kell benyújtania az önkormányzat költségvetés tervezetét.

A rendelettervezet előkészítésekor figyelemmel voltunk a működésünket befolyásoló jogszabályokra, illetve azok változásaira, így többek között:

- az államháztartásról szóló 2011. évi CXCV. törvény (a továbbiakban: Áht.);

- a közszolgálati tisztviselőkről szóló 2011. évi CXCIX. törvény;(a továbbiakban: Kttv.)

- a pedagógusok életpályájáról szóló 2023. évi LII. törvény;

- a nemzetiségek jogairól szóló 2011. évi CLXXIX. törvény; (a továbbiakban: Njt.)

- Magyarország gazdasági stabilitásáról szóló 2011. évi CXCIV. törvény (a továbbiakban: Gst.)

előírásaira.

A rendelettervezet előkészítéséről a jegyző gondoskodott az Áht. 29/A. §-a szerinti tervszámoknak megfelelően. A tervszámok meghatározásakor hitel felvételével nem számoltunk, a költségvetés tervezete ezzel összhangban került összeállításra. A tervezéskor a vonatkozó központi jogszabályok mellett a helyi önkormányzati rendeletekben meghatározott előírások is meghatározóak.

**A 2024. évi Költségvetési törvényben meghatározott önkormányzati források köre, a tervezést meghatározó jogszabályi keretek**

A 2024. évi központi költségvetéséről szóló 2023. évi LV. törvény 2. mellékletének megfelelően Önkormányzatunk az alábbi központi költségvetési forrásokkal számolhat:

- **Helyi önkormányzatok működésének általános támogatása**, mely magába foglalja a közös önkormányzati hivatal működésének támogatását, a településüzemeltetéssel kapcsolatos támogatásokat (zöldterület gazdálkodás támogatása, közvilágítás támogatását, köztemető támogatását, közutakkal kapcsolatos feladatok támogatását, egyéb önkormányzati feladatok támogatását, a lakott külterülettel kapcsolatos feladatok támogatását, valamint a közvilágítás kiegészítő támogatását.

- **Önkormányzatok egyes köznevelési feladatainak támogatása**, mely az óvodaműködtetési, az óvodában foglalkoztatott pedagógusok átlagbér alapú bértámogatását, a pedagógusok és pedagógus szakképzettséggel rendelkező segítők minősítéséből adódó többletkiadásokra biztosított kiegészítő támogatást, a nemzetiségi pótlékkal összefüggő támogatás, valamint az óvodában foglalkoztatott pedagógusok munkáját közvetlenül segítők átlagbéralapú támogatása jelenti.

- **Önkormányzatok szociális, gyermekjóléti feladatainak támogatása** jogcímen kerül finanszírozásra a települési önkormányzatok család- és gyermekjóléti szolgálatára, a szociális étkeztetésre, a házi segítségnyújtásra, az időskorúak nappali intézményi ellátására, a bölcsődei dajkák, középfokú végzettségű kisgyermeknevelők, szaktanácsadók bértámogatására, a bölcsődei üzemeltetésre a központi költségvetésben rendelkezésre álló forrás.

- **Önkormányzatok gyermekétkeztetési feladatainak támogatása** jogcímen kerül finanszírozásra az intézményi gyermekétkeztetés, az intézményi gyermekétkeztetés bértámogatása, az intézményi gyermekétkeztetés üzemeltetési támogatása, valamint a diákok részére nyújtott szünidei étkezés támogatása.

- **Önkormányzatok kulturális feladatainak támogatása** a települési önkormányzat lakosságszámának alapján illeti meg az önkormányzatot. Ezen kívül e jogcímhez bérjellegű támogatás is kapcsolódik.

**A jogszabályi háttér változásai**

a.) **Az iparűzési adó vonatkozásában az idei évet nem érinti változás. Ez az adónem a 2023 évtől gyökeres átalakuláson ment keresztül** az adóalap egyszerűsített megállapítása tekintetében, a korábbi háromféle módszert egyféle adóalap-megállapítási mód váltotta fel. Az adó mértéke visszatért a 2%-os kulcshoz. A kisvállalkozásokat érintő új módszer alkalmazásának második évében (2024-ben), ha az adózó bevétele a bevételi sávot nem lép át, május 31-ig kell előleget fizetni a 2024. évre.

b.) már 2023. december 1-től változott a **minimálbér és a garantált bérminimum**. A minimálbér a korábbi bruttó 232 000 Ft-ról 266 800 Ft-ra nőtt, a garantált bérminimum pedig a tavaly novemberi 296 400 Ft-ról 326 000 Ft-ra változott.

**A szociális hozzájárulási adó mértéke nem változott, ez évben is 13%.**

c.) 2024-ben változatlan a közalkalmazotti illetményalap, a köztisztviselői illetményalap is 38.650 Ft maradt a törvény szerint. A jogalkotó ez évben is lehetőséget biztosít, hogy a 62. § (6) bekezdésében szereplő összegtől a Képviselő-testület magasabb összeget állapíthasson meg a polgármesteri hivatal, közös önkormányzati hivatal közszolgálati tisztviselőire vonatkozóan. **Bátaszék Város Képviselő-testülete az illetményalapot a 16/2023. (XI.24.) önkormányzati rendeletében a 2024. évre vonatkozóan - az előző évi mértékkel azonos összegben - 50.000 Ft-ban határozta meg**.

d.) A Magyarország helyi önkormányzatairól szóló 2011. évi CLXXXIX. törvény 2022. január 1. napjától hatályos módosítása szerint megállapított **polgármesteri díjazás mértéke** nem változott, az 5000 fő alatti népességszámú települések esetén biztosított csak a finanszírozására központi költségvetési fedezet.

e.) A **cafetéria** juttatás tekintetében a 2024. évre a hatályos jogszabály szerint béren kívüli juttatásként adható maximális összeg 450 000 Ft/fő/év, de nem lehet alacsonyabb az évre megállapított illetmény alap ötszörösénél, ami **bruttó 250.000 Ft-ot** jelent, az előző évivel azonos szinten.

f.) A közbeszerzési értékhatárok az előző évhez képest nem módosultak.

Az önkormányzatok központi finanszírozása az elmúlt évek gyakorlatának megfelelően a 2024. évben is az önkormányzati feladatellátáshoz igazodó, feladattípusú támogatási rendszerben történik. Az önkormányzatok kötelező feladatainak forrása továbbra is a törvényi előírások alapján, az önkormányzatok eltérő adottságait is figyelembe véve kerül meghatározásra.

**A 2024. évi költségvetés összeállítását meghatározó körülmények**

Az önkormányzatunk számára előírt kötelező feladatok köre az előző évhez képest szűkült, hiszen a védőnői feladatellátás 2023. július 1-jétől, az orvosi ügyeleti ellátás 2023. október 1-jétől állami megszervezésbe került, e feladatokra ez évben nem kell biztosítani önkormányzati önerőt.

Az energiapiacon bekövetkezett kedvező változások az árak konszolidációjához vezettek, a 2022-2023. évekre jellemző drasztikus áremelkedéssel nem kell számolnunk, a 2024. évre központosított közbeszerzés keretében megkötött fix áras villamos energia és gázszerződéssel rendelkezünk. Így viszonylag nagy biztonsággal tervezhető a szükséges fedezet, mely lényegesen kevesebb forrás biztosítását jelenti az előző évhez képest. (2023. április 30-ig mintegy nettó 700 Ft/m3 volt a gáz ára, május 1-től nettó 350 Ft/m3, a 2024. évi nettó árunk 250 Ft/m3. A villamos energia ára járulékos költségekkel 2023. április 30-ig 300 Ft/kwh körüli volt, május 1-jétől az ár mintegy 155 Ft/kwh-ra csökkent, a 2024. évre irányadó díj 106 Ft/kwh. A gázenergia vonatkozásában csak a szeptember 30-ig szóló gázévre szól a fix áras szerződésünk, az év során gondoskodnunk kell a beszerzésről. Erre az időszakra is a jelenleg ismert árral kalkuláltunk.)

Az előző évben a Testület már elfogadta a Bát-Kom Kft., valamint a Bátaszékért Nonprofit Kft. 2024. évi üzleti tervét, valamint a szokásos ügymenet alapján a társulások és a KÖH költségvetése is elfogadásra került, így az e szervezetek által ellátott feladatokhoz, a működésükhöz Testületünk hozzárendelte tervszinten a szükséges előirányzatokat. A meghozott döntések költségvetésünk jelentős részét determinálják.

Emellett az elmúlt évben az ez évi előirányzatok terhére egyéb döntések is születtek, melyek célirányosan beépítésre kell, hogy kerüljenek a javaslatba, ezek összegszerűen 78,6 millió Ft-ot tesznek ki.

Az előző évi infláció átlagos mértéke magas, 17,6%-os mértékű volt, mely számos szerződésünket érinti, alapvetően a szolgáltatási kiadások emelése szükséges az előirányzatok tervezésénél.

Az előző években bekövetkezett kedvezőtlen gazdasági folyamatok (infláció, energia áremelkedés) miatt a dolgozói keresetek reálértéke csökkent, jelentősebb béremelésre a központi költségvetésből nem állt rendelkezésre forrás, önerőből minimális mértékű kompenzációra volt lehetőségünk. Ebben az évben a pedagógus életpálya bevezetésével összefüggő jogszabályok által megvalósuló, a központi költségvetésből biztosított forrás terhére átlag 32,2 %-os mértékűbéremeléskövetkezik be az önkormányzat egyik intézményénél, az óvodapedagógus munkakörben dolgozó munkatársakat érintően. A többi dolgozó bére érintettség esetén a központi bérintézkedések (minimálbér és garantált bérminimum emelés) következtében módosul, illetve ezzel összefüggően az ágazati pótlékban részesülőknél e bérelem is béremelkedést eredményez, ugyanakkor közel sem következik be olyan mértékű növekedés, mint az előbb említett ágazatban dolgozók vonatkozásában.

A garantált bérminimumot alig meghaladó bruttó keresettel rendelkező dolgozók egyáltalán nem érintettek a központi béremelésben. A költségvetési javaslatban a lehetőségek szintjén az előző évhez képest nagyobb forrást szerepel az utóbbi két kategóriába tartozó munkavállalók reálkeresete csökkenésének enyhítése érdekében, a javaslat prioritásként kezeli e bérrendezést.

**Az idei év költségvetésének összeállításánál eredeti előirányzatként 850 740 280 Ft összegű központi költségvetési forrással számolhatunk, mely 176 165 034 Ft-tal több az előző évben eredeti előirányzatként rendelkezésünkre bocsátott összegnél. Az állami költségvetésből a 2023. évben év közben, a költségvetésünk elfogadása után biztosították a kiadási többleteket, mely mintegy 83 millió Ft összegű pótlólagos támogatást jelentett. A bevételi előirányzatok ez évben viszont már eredeti előirányzatként tartalmazzák a központi béremelkedések kötelező végrehajtásából jelentkező kiadási többletek fedezetét, továbbá a pedagógus életpályamodell bevezetésével összefüggően emelkedő keresetek forrását is.**

**A szolidaritási hozzájárulási kötelezettségünk viszont 23 951 645 Ft-ról 40 628 908 Ft-ra emelkedett, ez közel 17 millió Ft összegű többlet-terhet jelent az előző évhez képest.**

**Az előzőekben részletezettek alapján Önkormányzatunk 2024. évi költségvetési javaslata az alábbi elvek, prioritások szerint került összeállításra:**

1. **A nem pedagógus munkakörben foglalkoztatott munkavállalók vonatkozásában a reálkeresetek csökkenését enyhítő béremelés megvalósítása**
2. **A kötelező feladatok ellátásához szükséges működési fedezet biztosítása**
3. **A dologi kiadások tervezésénél az előző évi tényadatok figyelembevételével átlagosan 10% mértékű emelkedéssel kalkulált előirányzat biztosítása, az energiaköltségek vonatkozásában a becsült fogyasztás alapján az ismert, járulékos költségekkel növelt árakkal történő kalkuláció.**
4. **Szociális, gyermekvédelmi, tanulmányi támogatásoknak, ösztöndíj támogatásoknak az előző évi tényszámokat meghaladó mértékű biztosítása a lehetőségek szintjén.**
5. **A dologi kiadások között a városüzemeltetési feladatokhoz kapcsolódóan a folyamatos üzemeléshez, az alap feladatokhoz szükséges források biztosítás.**
6. **A 2023. évben már vállalt, a 2024. évre áthúzódó kötelezettségek fedezetének biztosítása, beleértve a folyamatban lévő beruházásokra történő fedezet megteremtését is.**
7. **Az előző évek gyakorlatának megfelelően forrásbiztosítás kisebb, a lakosságot érintő beruházásra, felújításra.**
8. **A kiemelt szervezetek, valamint a civil szervezetek, nemzetiségi önkormányzatok részére legalább az az előző évi szintű fedezet biztosítása.**
9. **A költségvetési egyensúly megteremtése saját bevételekből (ingatlan-értékesítés és közhatalmi bevételek) származó forrással.**

**A beterjesztett rendelet-tervezet bevételi és kiadási fő összege 2 291 334 967 Ft. A költségvetési javaslat a költségvetési egyensúlyt a központi költségvetésből rendelkezésre álló források felhasználása mellett jelentős, - 784 196 835 Ft nagyságrendű - előző évi maradvány igénybevételével, továbbá 435 000 000 Ft összegű adó bevétel és 35 246 000 Ft ingatlan értékesítési bevétel figyelembevételével teremti meg. A saját bevételek tervezett nagyságrendje kevésbé feszített, mint az előző évben, de a teljesülés oldaláról a bizonytalanság nem zárható ki, ez kockázati tényező.**

**Az önkormányzat 2024. évi költségvetésének végrehajtásánál ez évben is elengedhetetlen a megtakarítást eredményező megoldások keresése, a takarékossági követelmények érvényesítése,** **a kötelező feladatellátás finanszírozásának prioritása.**

**Tekintettel arra, hogy a központi béremelkedések többletére és a működtetési többletre a fedezet már eredeti előirányzatként rendelkezésre áll, év közben további központi forrásra nem számíthatunk, ezért a mozgásterünk csekély. A kiadási előirányzatok évközi érdemi emelésére, nem tervezett feladatok finanszírozására a jelenlegi információk szerint nem látszik reális lehetőség, illetve belső átcsoportosítással lehet azokra fedezetet teremteni. Az előirányzatok feszítettek. A saját bevételek tervezése ugyan a realitások mentén történt, ugyanakkor az esetleges alul-teljesülés esetén szükségszerűvé válhat emiatt is a költségvetési kiadások átcsoportosítása, módosítása.**

**A 224/2023. (X. 25.) Képviselő-testületi határozatban megfogalmazott helyi adóteher enyhítésének lehetősége (az iparűzési adó mértékének 2 %-ról 1,8 %-ra történő csökkentése, továbbá a kommunális adómérték 13 000 Ft/adótárgy mértékről 10 000 Ft/adótárgy mértékre történő változtatása) éves szinten mintegy 51 millió Ft saját bevétel kieséssel járna. E forráselem nélkül a költségvetési egyensúly nem tartható, az adócsökkentésnek nincs realitása, illetve egyéb, önként vállalt feladat terhére lenne lehetséges. Ugyanígy a kis- és középvállalkozások indítására, illetve a fenntartásuk elősegítésére szolgáló alap létrehozása is csak egyéb kiadáscsökkentés révén valósulhatna meg.**

**Bátaszék Város Önkormányzatának költségvetése**

Bátaszék Város Önkormányzatának költségvetés tervezete összhangban van 2020-2024-es időszakra elfogadott Gazdasági Programmal és Fejlesztési Tervvel.

A törvényi előírásoknak megfelelően a kötelező feladatok forrásszükségletét teljes mértékben beterveztük és az előző év szintjén az önként vállalt feladatok fedezetét is megteremti a javaslat.

**Az összeállított költségvetés egyensúlyban van.**

**Bevételek főösszege 2 291 334 967 Ft,**

**Kiadások főösszege 2 291 334 967 Ft.**

**Az Önkormányzat kötelező és önként vállalt feladatai**

Bátaszék Város Önkormányzatának a 2024. évi költségvetési tervezetében szereplő bevételek és kiadások a törvényi előírásnak megfelelően az államháztartás számviteléről szóló 4/2013. (I.11.) kormányrendeletben meghatározott rovatrend szerint kerültek megtervezésre. A kiemelt előirányzatok szerint részletezett költségvetési adatokat az 1. melléklet, az 1.2, az 1.3 és az 1.4 melléklet részletez. A tervezett előirányzatok kötelező feladatok, önként vállalt feladatok, valamint államigazgatási feladatok bontásban is bemutatásra kerülnek.

**Az Önkormányzat konszolidált adatai szerinti költségvetés előirányzatai**

**BEVÉTELEK:**

A költségvetési rendeletben szereplő bevételi jogcímek részletezése:

|  |  |
| --- | --- |
| Működési célú támogatások államháztartáson belülről | 977 149 334 |
| Felhalmozási célú támogatások államháztartáson belülről | 18 831 116 |
| Közhatalmi bevételek | 435 000 000 |
| Működési bevételek | 40 911 682 |
| Felhalmozási bevételek | 35 246 000 |
| Működési célú átvett pénzeszközök | 0 |
| Felhalmozási célú átvett pénzeszközök | 0 |
| **Költségvetési bevételek összesen:** | **1 507 138 132** |
| Költségvetési maradvány igénybevétele | 784 196 835 |
| **Finanszírozási bevételek összesen:** | **784 196 835** |
| **BEVÉTELEK ÖSSZESEN:** | **2 291 334 967** |

A táblázat tartalmának részletezése:

A 2024. évi központi költségvetéséről szóló 2023. évi LV. törvény 2. mellékletének megfelelően igényelhető állami támogatások figyelembevételével terveztük meg Bátaszék Város Önkormányzatának költségvetését.

Az állami támogatások igénylésének rendje nem változott, a tárgyévet megelőző év novemberében történik, a tárgyévben két alkalommal van lehetőség (májusban és októberben) a mutatószámok módosítására, a tényleges létszámhoz való igazítására. Ez évben eredeti előirányzatként rendelkezésre áll a központi béremelések fedezete is.

**Az Önkormányzat működési támogatásai előirányzat összege: 850 740 280 Ft,** ami a kötelező feladataink ellátásához nyújtott állami támogatást jelenti. (*Részletesen a 11. melléklet tartalmazza*.) Kedvezőtlen változás, hogy a szolidaritási hozzájárulásként megfizetendő önkormányzati teher összege emelkedett.

Az Önkormányzatunk **legnagyobb bevételi forrását jelentő állami támogatást** és a központi költségvetésbe fizetendő **szolidaritási hozzájárulást** az előző évvel összehasonlítva az alábbi táblázat szemlélteti:



Az eredeti előirányzatokat tekintve Önkormányzatunk a 2024. évben közel 176,2 millió Ft-tal több állami támogatási bevétellel számolhat, az előző évi tényleges támogatáshoz képest pedig közel 93 millió Ft-tal több e forrásunk. A pénzügyi lehetőségeinket ugyanakkor szűkíti a szolidaritási hozzájárulás 16 677 263 Ft összegű emelkedése, így összességében 76,2 millió Ft-tal több központi költségvetési forrás áll rendelkezésünkre a bevételi oldalon az előző évi ténylegesen rendelkezésünkre bocsátott összeghez viszonyítva.

A működésünk általános támogatására 10,5 millió Ft-tal több központi forrás szerepel, mint az előző évben. Ez az összeg több jogcímet (Önkormányzati hivatal működésének támogatása, településüzemeltetés támogatása, egyéb önkormányzati feladatok támogatása, lakott külterülettel kapcsolatos feladatok támogatása, közvilágítási üzemeltetési kiadásokra nyújtott támogatás) érint. A KÖH fenntartására 22 737 988 Ft-tal több forrást lehet figyelembe vennünk, a többi jogcím esetén közel azonos nagyságrendű az állami támogatás, de a közvilágítás üzemeltetésére a megnövekedett energiaköltségre való tekintettel az előző évben biztosított 12 190 000 Ft összegű pótlólagos forrással szemben mindössze 210 000 Ft szerepel, így e feladatra a 14 204 000 Ft összegű „alapnormatívával” együtt 14 414 000 Ft áll rendelkezésre az előző évi 26 millió Ft-ot meghaladó előirányzathoz képest.

Az egyes köznevelési feladataink támogatása mintegy 75,6 millió Ft-tal növekedett az előző évi tényszámhoz képest, ami alapvetően a pedagógus életpálya bevezetésével összefüggő béremelés fedezetének biztosítását jelenti.

Szociális feladatellátásra közel 7,6 millió Ft-tal kevesebb forrással számolhatunk, a változás elsősorban a védőnői és az orvosi ügyeleti feladatellátás megszűnésével függ össze.

Bölcsődei feladatellátásra mintegy 3 millió Ft az emelkedés, mely alapvetően bértámogatáshoz kapcsolódik.

A gyermekétkeztetési feladataink támogatására 127 millió Ft-ot meghaladó a normatív támogatás, itt is alapvetően bértámogatásokhoz köthető a jelentkező többlet.

Kulturális feladataink támogatására 17 987 540 Ft központi költségvetési fedezet áll rendelkezésünkre, ez az összeg közel azonos nagyságrendű az előző évi előirányzathoz viszonyítva.

***Az egyéb működési célú támogatások bevételei*** *előirányzat összege 126 409 054* ***Ft.***

Itt jelenik meg az önkormányzatnál a TETT-től a működési kiadásokra biztosított 80 075 000 Ft támogatás, melynek összege nem változott az előző évhez képest. Az orvosi rendelőre a NEAK támogatást 22 000 000 Ft-tal terveztük. *A* folyamatban lévő közfoglalkoztatáshoz 1 800 000 Ft forrással kalkulálhatunk. A Bátaszéki Közös Önkormányzati Hivatal vonatkozásában itt kerül megtervezésre a társtelepülések által vállalt hozzájárulás 8 500 000 Ft összegben, valamint a két Társulástól átvett hozzájárulás. Az ESZGY Társulás 6 753 063 Ft-tal, a MOB Társulás 7 280 991 Ft-tal járul hozzá a hatályos társulási megállapodásban rögzített teherviselési elveknek megfelelően a munkaszervezet költségeihez. (20. melléklet)

A **felhalmozási célú támogatások államháztartáson belülről** előirányzat összege **18 831 116** **Ft**. Felhalmozási célú önkormányzati támogatásként 6 225 000 Ft-ot szerepeltettünk a javaslatban, ami a Vis maior pályázatunk (pinceleszakadás) várható támogatása. Egyéb felhalmozási célú támogatási bevételként a VP6 Helyi piac fejlesztése pályázati bevétellel, valamint az Nka pályázattal összefüggően a számvevőségi épület felújítására várt támogatás összegével számolhatunk. (20. melléklet)

***A közhatalmi bevételek*** előirányzata **435 000 000 Ft**, mely bevételi forrás az előző évi eredeti 369 000 000 Ft összegű előirányzathoz képest 66 000 000 Ft-tal magasabb. E saját bevételnél a magánszemélyek kommunális adóját az előző évivel azonos szinten, 32 000 000 Ft-tal vettük figyelembe. A talajterhelési díj 500 000 Ft-tal, - a 2023. évi előirányzattal egyezően -, az egyéb közhatalmi bevétel (pl. bírság, pótlék) 2 500 000 Ft-tal szerepel a javaslatban, mely 1000 000 Ft-tal magasabb az előző eredetileg tervezettnél.

Az iparűzési adó soron az előző évben eredeti előirányzatként 335 000 000 Ft bevétellel számolunk, mely az évközi teljesítési adatokra való tekintettel 383 000 000 Ft-ra került megemelésre. Az év során e bevételi jogcímen 422 555 395 millió Ft volt a realizált saját forrásunk. Erre való figyelemmel a 2024. évre 400 000 000 Ft forrás realizálódását prognosztizáljuk. A teljesítés pontos meghatározása nem lehetséges, a kockázati tényezőt nem lehet kizárni.

A ***működési* bevételek** előirányzata 40 911 682 Ft. Ez az előirányzat tartalmazza az önkormányzat tulajdonában lévő ingatlanok és egyéb vagyontárgyak bérbeadásának, használatának díjait, a továbbszámlázott közvetített szolgáltatásokat, valamint ezek áfa vonzatait. A KÖH-nél itt kerültek betervezésre a közvetített szolgáltatások ellenértékei, valamint ezek áfa vonzata, a Könyvtárnál pedig a könyvtári szolgáltatások díjbevételei.

***A felhalmozási bevételek*** előirányzata 35 246 000 Ft, melynek tartalmát ingatlanértékesítési bevétel adja, teljesülése kockázati tényező. A jelenlegi információk alapján az év során képződő, de eredeti előirányzatként nem tervezhető bevételek (2023. évi társulási elszámolások stb.) összegét indokolt esetben e forráselem kiváltására lehet és kell fordítani.

*A* ***működési célú átvett pénzeszközök*** előirányzattal eredeti előirányzatként nem számolunk.

A **k*öltségvetési bevételek***előirányzata 1 507 138 132 Ft.

A **finanszírozási bevételek** előirányzata 784 196 835 Ft, ami az előző évi pénzmaradvány összege. A maradvány döntő része az Önkormányzatnál képződött, ennek összege 761 423 589 Ft, a KÖH pénzmaradványa 22 365 589 Ft, a Keresztély Gyula Városi Könyvtárnál 407 657 Ft összegű ez a forrás. A KÖH-nél számba vett forrás teljes egészében céljellegű, a 2023. évi társulási elszámolások fedezetét képezi, továbbá a TOP és a TOP Plusz projektek végrehajtandó feladatinak forrásaként áll rendelkezésre. Az önkormányzati szabad pénzmaradványrész mintegy 82 000 000 Ft.

Bátaszék Város Önkormányzatának **BEVÉTELI FŐ ÖSSZEGE** **2 291 334 967 Ft**.

**KIADÁSOK:**

A költségvetési rendeletben szereplő kiadási jogcímek részletezése:

|  |  |
| --- | --- |
| Személyi juttatások | 236 589 545 |
| Munkaadókat terhelő járulékok és szociális hozzájárulási adó | 31 349 206 |
| Dologi kiadások | 229 341 717 |
| Ellátottak pénzbeli juttatásai | 15 710 000 |
| Egyéb működési célú kiadások | 1 095 500 507 |
| Ebből: Tartalék | 58 828 961 |
| Beruházások | 613 357 880 |
| Felújítások | 37 616 000 |
| Egyéb felhalmozási kiadások | 3 050 000 |
| **Költségvetési kiadások összesen:** | **2 262 514 855** |
| Belföldi finanszírozás kiadásai | 28 820 112 |
| **Finanszírozás kiadások összesen:** | **28 820 112** |
| **KIADÁSOK ÖSSZESEN:** | **2 291 334 967** |

A 2024. évi költségvetési kiadások tervezett előirányzata 2 262 514 855 Ft**,** a finanszírozási kiadások előirányzata 28 820 112 Ft**, a kiadási fő összeg** **2 291 334 967 Ft**, mely jelentősen, 47,4 %-kal magasabb az előző évinél.

A feladatellátási struktúránk a 2023. évhez képest nem változik: Bátaszék Város Önkormányzata 100 %-os tulajdonosként továbbra is két Kft.-t működtet, továbbá két társulásban vesz részt gesztorként, társulásonként egy-egy intézmény fenntartásában érintett. (MOB és Gondozási Központ). Emellett szakmailag önálló intézményként működteti a Keresztély Gyula Városi Könyvtárat, a KÖH fenntartásában pedig a társult önkormányzatokkal működik együtt.

A költségvetési kiadások konszolidált összegei tartalmazzák Bátaszék Város Önkormányzata, a Közös Önkormányzati Hivatal, valamint a Keresztély Gyula Könyvtár kiadásait is, illetve a Társulások, valamint a Kft.-k útján ellátott feladatokkal összefüggő, az érintett szervezetekhez fűződő költségvetési kapcsolatainak pénzügyi vonzatait is.

**A személyi juttatások előirányzata 236 589 545 Ft** az előző évre tervezett 205 810 000 Ft-tal szemben.

A személyi juttatások keretében terveztük meg a rendszeres (munkabérek) és nem rendszeres egyéb kifizetéseket (közlekedési költségtérítés, cafetéria, bankszámlavezetési díj, jubileumi jutalom, megbízási díjak). 2023. december 1-től változott a minimálbér és a garantált bérminimum összege, így a minimálbér esetében a meghatározott bruttó 266 800 Ft-tal, a garantált bérminimum esetében pedig a bruttó 326 000 Ft-tal számoltunk.

**Bátaszék Város Önkormányzatának** létszáma változatlanul 2 fő. A IV. háziorvosi körzet feladat-ellátását 2021.01.01-től átmenetileg Bátaszék Város Önkormányzata vette át, ahol helyettesítő orvos látja el a feladatokat, és az asszisztens önkormányzati állományban van, egészségügyi szolgálati jogviszonyban. Bérnövekedéssel a tervezetben nem számoltunk, jelenleg a bér és járulékköltség több, mint fele NEAK támogatás keretében megigényelhető. A másik dolgozó esetében a garantált bérminimum emelkedésen túl bruttó 20 000 Ft béremelést terveztünk.

A **Közös Önkormányzati Hivatalnál** az előző évhez hasonlóan 30 fő közszolgálati tisztviselő foglalkoztatásával terveztünk, továbbá 1 fő 4 órás és 1 fő 5 órás Munka törvénykönyve alapján foglalkoztatott munkatárssal. Az előző évhez képest az álláshelyek száma nem változott. A 2023. évre a központi bérintézkedések (minimálbér és garantált bérminimum) vonzata mellett prioritásként kezeli a költségvetés a dolgozói reálkeresetcsökkenés enyhítése érdekében az előző éveknél nagyobb volumenű, a költségvetési lehetőségek szintjén számbavett bérjuttatást, mely a 2023. december havi intézményi bér 12%-kal növelt mértékének megfelelő bértömeg differenciált felosztását jelenti úgy, hogy a dolgozónkénti emelés nem lehet kevesebb bruttó 35 000 Ft-nál. Az évben végkielégítés nem merül fel, jubileumi jutalom kifizetés 2 főt érint bruttó 4,7 millió Ft összeggel. Béren kívüli juttatásként a cafetéria juttatás szerepel, bruttó 250 000 Ft/fő kerettel, az előző évi mértékkel egyezően. A munkába járással kapcsolatos költségtérítést az előző évhez képest magasabb előirányzatot szerepeltettük, a saját gépkocsival történő munkába járás költségtérítésénél minden érintett dolgozó esetén egységesen a jogszabály szerint adómentesen adható 30 Ft/km tétellel kalkuláltunk. Az egyéb költségtérítésekre (szemüveg, telefon, bankszámla), továbbá egyéb bér juttatásokra (egyéb szociális juttatás, betegszabadság, bérkompenzáció) az előző év előirányzata szerinti összeg került beállításra. A megbízási díjak előirányzatát a TOP és a TOP Plusz pályázatból kifizethető összeggel növelten terveztük az előző évhez képest.

**Keresztély Gyula Városi Könyvtárnál** a 2023. évben a két munkatárs foglalkoztatásához kapcsolódó személyi jellegű kiadások eredeti előirányzata eredeti előirányzata 9 514 000 Ft volt. A 2023. évi havi 784 960 Ft személyi jellegű kiadás 12%-os emelésével számoltunk a tervezetben a KÖH-nél alkalmazott elvet követve, azzal, hogy az egyénenkénti emelés nem lehet kevesebb bruttó 35.000 Ft-nál. A megemelt bértömeg havi vonzata ennek megfelelően 879.155 Ft, ami éves szinten 10 549 860 Ft kiadást jelent.

**Munkaadót terhelő járulékok és szociális hozzájárulási adó előirányzata** **31 349 206 Ft.**

A személyi juttatások soron megjelenő összegek munkaadót terhelő járulékai és a szociális hozzájárulási adó összege ezen a soron került betervezésre a törvényi előírásoknak megfelelően. A 2023. évihez képest a mértéke nem változott, továbbra 13 %.

**A dologi kiadások előirányzata** **229 341 717 Ft.**

Bátaszék Város Önkormányzatánál 173 710 695 Ft, a KÖH-nél 46 982 022 Ft, a Keresztély Gyula Könyvtárnál 8 649 000 Ft dologi kiadás került számba vételre.

A dologi kiadások tervezésénél az előző évi tényadatok figyelembevételével átlagosan 10% mértékű emelkedéssel kalkuláltunk, de az energiaköltségek vonatkozásában a becsült fogyasztás alapján az ismert, járulékos költségekkel növelt árakkal számoltunk. Az ez évi költségvetésben fedezetet kell biztosítanunk az előző évről áthúzózó, le nem számlázott kötelezettségekre is. (energia díjak, Volán busz helyijárat.) A meglévő szolgáltatási szerződéseink egy részénél inflációkövetés szerepel.

**Bátaszék Város költségvetésében jóváhagyásra javasolt városüzemeltetési dologi kiadások:**

1. külterületi csapv. víz. rendezés (kaszálás) 1.500 e Ft
2. szúnyoggyérítés (2 alkalom) 1.500 e Ft
3. utcabútorok *(kukák, biciklitárolók, padok)* 500 e Ft
4. egyéb városüz. feladatok *(anyag költségek pl. mart aszfalt, zúzott kő)* 3.000e Ft
5. karácsonyi világítás *(fel és le szer. érintésvédelmi kiépítés a fákon)* 1.000 e Ft
6. közvill. hálózat üzemelt. szerződés 1.130 e Ft
7. hulladéklerakó monitoring 1.800 e Ft
8. főépítészi tevékenység 200.000\*12 2.400 e Ft
9. lakossági járda program 2024. év 2.000 e Ft
10. temető belső utak javítása 1.000eFt

**ÖSSZESEN: 15 830 e Ft**

Ezekre a feladatokra közel 3,6 millió Ft-tal több forrás áll rendelkezésre az előző évi eredeti előirányzatnál. Szúnyoggyérítési kiadással már számolunk a költségvetés összeállításánál, a Testület döntésének megfelelően megemelésre kerül a főépítészi tevékenység díja, továbbá az előző évben tervezett feladatokon túl fedezetet biztosítunk a temetői belső utak javítására is.

**Az ellátottak pénzbeli juttatásai előirányzat összege 15 710 000** Ft, a 18. melléklet részletesen tartalmazza az egyes juttatások jogcímeit.

**Az egyéb működési célú kiadások előirányzata** 1 095 500 507 Ft. Itt kellett betervezni azt a 40 628 908 Ft összegű **szolidaritási hozzájárulást**, melyet az állami támogatásoknál már csökkentő tételként említettünk. Ezen kívül itt jelennek meg az **egyéb működési célú ÁH-on belülre átadott** összegek 715 177 263 Ft összegben, melynek tartalmát a *12. sz. melléklet r*észletezi.

**Az** **államháztartáson belülre átadandó működési célú összeg nagy része a két társulásunk feladatellátásához kapcsolódik.**

**A MOB intézmény részére tervszinten 511 761 232Ft állami támogatás, valamint 22 939 518 Ft önkormányzati saját forrás kerül átadásra.**

Az intézmény alkalmazottjainak jóváhagyott álláshelyszáma a 13/2023. (VIII.31.) TT határozat alapján 64,69 fő. A 2023. december 1-jétől megemelt minimálbér és garantált bérminimum összege miatti bérnövekedésen kívül ebben az ágazatban jelentős bérnövekedés következik be.

Az intézménynél az óvodapedagógusok a 2023. évben július hónaptól bevezetésre került bérintézkedések hatására, valamint a 2024. január 1-től a pedagógus életpálya jogszabályi változásai alapján jelentős béremelésekben részesülnek, melyre a központi költségvetés biztosít fedezetet. A törvényben meghatározott illetmény alsó határa minden óvodapedagógus számára biztosításra kerül, ezen felüli támogatás felosztása a pedagógus pályán eltöltött évek alapján történik.

A nevelést, oktatást közvetlenül segítő dajkák, óvodatitkár, és pedagógiai asszisztensek bére a minimálbér és garantált bérminimum emelés következtében nő, továbbá emelkedik ennek vonzataként a kötelező pótlékjuk is, valamint új bérelemként 30 000 Ft/fő + járulék munkáltatói döntésen alapuló illetményrészt is biztosítunk a 2024.évi költségvetési évre.

A konyhai dolgozókra csak a minimálbér és garantált bérminimum összegei vonatkoznak a közalkalmazotti bértáblázat szerint, ezért részükre a központi intézkedések mellett bruttó 30 000 Ft/fő + járulék munkáltatói döntésen alapuló juttatást tartalmaz a tervezet az előző évi 15 000Ft/fő + járulék összeghez képest.

**A Gondozási Központ feladatellátásához 88 659 960 Ft, Bátaszék Város Önkormányzata által igényelhető állami támogatás kerül átadásra, emellett Önkormányzatunk 65 200 964 Ft önerőt biztosít**.

Az intézménynél a 20 fő munkatárs a közalkalmazotti törvény alapján kerül alkalmazásra. A közalkalmazotti bértábla fizetési fokozatai és osztályai szerinti alapilletmény besorolás a garantált bérminimum összegeivel azonosak. Az állami költségvetésből történő finanszírozással a munkatársak többsége ágazati pótlékban is részesül, de még így is jelentősen alacsonyabb a bérük a versenyszférához képest.

A garantált bérminimum változásokon túl a 2024. évi költségvetési javaslat minden dolgozót érintve 30.000.- Ft munkáltatói döntésen alapúló bérkiegészítést tartalmaz, mely a keresetek reálértékének csökkenését némileg ellensúlyozza. Ez az intézkedés Bátaszék, Alsónyék, Alsónána, Pörböly, Sárpilis, Várdomb településeket érinti, ami összegében 6 105 500.- Ft többlet juttatás biztosítását jelenti.

A társulás által fenntartott intézményeknél foglalkoztatott közalkalmazottak részére a 2024. év során sem számoltunk cafetéria juttatással, jutalom előirányzattal. A dolgozók részére az előző évben is biztosított nem rendszeres juttatásokkal (a bankszámlavezetési díjak, közlekedési költségtérítések, a magáncélú telefon használati díjak), és megbízási díjakkal terveztünk.

Az intézményeknél foglalkoztatott munkavállalók részére 2024. év során cafetéria - juttatást nem tudunk biztosítani, jutalom előirányzat sem került megtervezésre. A dologi kiadásoknál átlag 10%-os emeléssel számoltunk. Az energiaköltségeket az előző év tényleges felhasználási adatai alapján, a szerződésekből ismert díjjal kalkuláltuk, a nyersanyagbeszerzés költségét az előző évben lefolytatott beszerzés keretében elfogadott áraknak megfelelően, az érvényes nyersanyagnorma szerint határoztuk meg.

Beruházásra a működéshez alapvetően szükséges eszközbeszerzéseket szerepeltettük, elsősorban a konyhai feladatellátáshoz kapcsolódóan. Az év során a tervek szerint 2db rozsdamentes asztal, 1 db egyetemes konyhagép (alapgép, ház, kockázó fedél), 1 db kétajtós, 1200l-es, rozsdamentes hűtőszekrény, 7 db rozsdamentes acélzsámoly beszerzése történne meg 2 500 000 Ft értékben, továbbá klíma felszerelésével számoltunk a titkársági irodákba 300 000 Ft összeggel. a Gondozási Központnál mindössze 250 000 Ft összegű beruházási kiadással számolunk, melynek tartalmát egy laptop beszerzés adja.

(Az érintett Testületek támogató döntéseket hoztak a javasaltra, a Társulás még nem döntött a költségvetés elfogadásáról.)

Az államháztartáson belülre átadandó működési célú összeg tartalmazza még KÖH felé átadandó pénzeszközt, a nemzetiségi önkormányzatok részére biztosított támogatást, a Bursa Hungarica ösztöndíjra átadásra kerülő összegeket, valamint a TOP 3.2.1. Iskola energetika projekttel összefüggő visszafizetendő támogatás összegét is.

**Előző évi elszámolásból származó befizetésként** 2 870 687 Ft kiadás jelentkezik a 2023. évi normatíva elszámolással összefüggően.

Szintén a 12. sz. mellékletben részletesen kimutattuk az **Egyéb működési célú kiadásokat államháztartáson kívülre**. Az itt megjelenő 280 794 688 Ft előirányzat szolgál 17 594 450 Ft összegben a kiemelt szervezetek támogatására, továbbá tartalmazza az egyházak, a hagyományőrző egyesületek, az alapítványok, a sport szervezetek, közművelődési szervezetek, egyéb civil szervezetek pályázható támogatási keretösszegét. Az előző évben meghozott testületi döntés szerint fedezetet tartalmaz a felsőoktatási tanulmányi ösztöndíj 1 havi áthúzódó kiadására, valamint az ez évi kiadásra. A Bátaszéki Római Katolikus Plébánia támogatása is előző évi döntés vonzataként szerepel a költségvetési javaslatban. Az előirányzat tartalmazza a Rákóczi Szövetség támogatását, valamint a köztemető fenntartásának 2023. évi elszámolásával összefüggően fizetendő összeget.

Itt jelenítjük meg az önkormányzat által alapított Kft-k útján ellátott önkormányzati üzemeltetési feladatokra a költségvetésből biztosítandó fedezetet. **A BÁT-KOM 2004 Kft. részére 173 232 500 Ft, a Bátaszékért Marketing Kft. részére 77 260 000 Ft kerül átadásra a Testület által már elfogadott 2024. évi üzleti tervek szerint.**

A **Bát-Kom 2004. Kft-nek** a Tanuszoda üzemeltetésére 77 198 000 Ft-ot, közfeladat-ellátási szerződés keretében városüzemeltetési feladatokra 58 000 000 Ft-ot, híd- és közút üzemeltetési feladatokra 6 000 000 Ft, a városi piac üzemeltetésére 3 000 000 Ft, a sportcsarnok üzemeltetésére 14 832 000 Ft-ot, a sportpálya I. negyedévi üzemeltetési kiadásaira 2 250 000 Ft-ot, önkormányzati feladattal nem terhelt ingatlanok üzemeltetésére 1 952 500 Ft-ot biztosítunk.

**A Marketing Kft.-nek** a közművelődési feladatok ellátására 70 217 000 Ft forrás áll rendelkezésre, tiszteletdíj lemondás miatt 1 150 000 Ft biztosított, múzeumi feladatok ellátására 1 477 000 Ft-ot, a kiadói tevékenységi feladatokra 4 416 000 Ft-ot tartalmaz az elfogadott üzleti terv. (Ezen túlmenően vállalkozási szerződés keretében 18 796 000 Ft-ot biztosítunk a Kft.-nek rendezvényszervezésre, ezt a dologi kiadások tartalmazzák.)

Az érintett szervezeteknél tervszinten biztosítani tudjuk előző évben is jelentkező, illetve az újonnan jelentkező önkormányzati kötelező feladatok fedezetét, emellett az önként vállalt önkormányzati feladatok is fenntarthatók lehetnek. Így a városi uszoda üzemeltetésének költségeit, továbbá a Bátaszéki Bornapok megrendezésének költségeit is tartalmazzák az üzleti tervek, emellett a szervezeteknél foglalkoztatottak bérrendezésre is sor kerül.

A **Tartalékok** összege 58 828 961 Ft, melyből céltartalékként 48 828 961 Ft-ot szerepeltettünk. A rendelet-tervezet 19. melléklete tartalmazza e célokat, de az indoklás részeként is szerepeltetjük:

Ft-ban

|  |  |  |
| --- | --- | --- |
| **Cél** | **Céltartalék** | **2024.** |
| Fejlesztési | Külterületi utak elk. számla | **564 916** |
| Fejlesztési | Jótállási biztosíték MNP | **9 625 000** |
| Fejlesztési | Lajvér fejlesztési keret | **1 000 000** |
| Fejlesztési | Kövesd fejlesztési keret | **1 000 000** |
| **Fejlesztési** | **Fejlesztési céltartalék összesen:** | **12 189 916** |
| Működési | Egyensúlyi céltartalék | **5 000 000** |
| Működési | Ünnepekhez kapcsolódó adomány | **996 045** |
| Működési | Német egyesület ifjúsági zenekar fenntartás | **500 000** |
| Működési | Nappali ellátás átköltöztetés, ideiglenes telephely kialakítás | **8 000 000** |
| Működési | Sportpálya üzemeltetés | **16 500 000** |
| Működési | Bát-Kom üzleti tervét érintő kiegészítő támogatás | **4 246 000** |
| Működési | Top 1.1.3 Agrárlogisztikai központ | **1 397 000** |
| **Működési** | **Működési céltartalékok összesen:** | **36 639 045** |
|  | **Mindösszesen** | **48 828 961** |
|  |  |  |

Az általános tartalék összege 10 000 000 Ft, mely az előre nem tervezett, év közben felmerülő gazdasági események fedezetét jelentheti.

**A felhalmozási költségvetés** kiadásai előirányzata összesen 651 223 880 Ft.

A „TOP Plusz 3.3.2 Szociális alapszolgáltatás fejlesztés I. ütem” európai uniós projektünkkel összefüggően 355 000 000 Ft, a „TOP Plusz 3.3.2 Szociális alapszolgáltatás fejlesztés II. ütem” európai uniós projektünk megvalósítása során 216 000 000 Ft beruházási kiadással számolunk Bátaszék Város Önkormányzatánál.

Egyéb gép, berendezés beszerzésére 300 000 Ft-ot, közvilágítási lámpák cseréjének (IV. ütem) áthúzódó kiadásra 1 084 000 Ft-ot, a közvilágítási lámpák cseréje (V. ütem) 5 000 000 Ft-ot, a köztemetőben urnafal építésre 2 500 000 Ft-ot, a Kossuth utcai parkoló ideiglenes kialakítási költségeire 2 068 180 Ft-ot, a számvevőségi épület kiállítási bútorzatának, nyílászáróinak cseréjére 1 500 000 Ft előirányzatot tartalmaz a költségvetés tervezete.

A 283/2023 számú Testületi határozat szerint a TOP plusz pályázatunk megvalósításához szükséges, a 944/2 hrsz.ú ingatlan vásárlására biztosítunk 2 720 000 Ft összegű forrást, a térfigyelő rendszer bővítésére 3 080 000 Ft beruházási kiadással számolunk

Ebben az évben csaknem tíz éve kitűzött célja valósulhat meg Önkormányzatunknak a horgásztó és a hozzá tartozó ingatlanok megvásárlásával. A Képviselő-testület a 2016. évben a 2017. évben is, valamint a 2022-es évben is tárgyalta a Wienerberger Zrt. tulajdonában lévő ingatlanokkal kapcsolatos adás-vételt. Az elmúlt évben ismét napirendre került az ingatlan vétele, az érintett ingatlanra a képviselő-testület a 118/2023 (V.10.) önkormányzati határozatával ajánlatot is tett, majd ezt követően újabb tárgyalást kezdeményeztük a Zrt. képviselőjével. Az egyeztetések során megegyezés született. Az összességében mintegy 74,6 hektárnyi terület 41,9 millió Ft + ÁFA ellenértékért önkormányzatunk tulajdonába kerülhet. Az ingatlan vásárlás terhei az idei és a következő évi költségvetésben kerülnek megtervezésre, ez évben 20 950 000 Ft összegű, két egyenlő részletben kiegyenlítendő beruházási fedezetet tartalmaz a költségvetés. A kapcsolódó ÁFA tartalom a dologi kiadásoknál került számba vételre. Az első részlet kifizetését követően önkormányzatunk birtokba kerül, a tulajdonjogunk is bejegyzésre kerül. Az ingatlan vásárlás eredményeként jelentős vagyongyarapodás történik.

A Könyvtárnál könyvek beszerzésére 2 000 000 Ft-ot szerepeltettünk. A KÖH-nél egyéb gép, berendezés beszerzésére 1 155 700 Ft beruházási kiadás szolgálja a folyamatos működéshez szükséges számítástechnikai eszközbeszerzést.

Az előzőekben részletezett beruházási kiadásokat az alábbi táblázat foglalja össze:

|  |
| --- |
|  |
| |  |  |  |  |  |  | | --- | --- | --- | --- | --- | --- | | **Beruházási (felhalmozási) kiadások előirányzatát beruházásonként az alábbi táblázat szemlélteti:** | | | | | | |  |  |  |  |  | ***Forintban*** | | **Beruházás megnevezése** | **Teljes költség** | **Kivitelezés kezdési és befejezési éve** | **Felhasználás 2023. XII. 31-ig** | **2024. évi előirányzat** | **2024. utáni szükséglet** | | **A** | **B** | **C** | **D** | **E** | **F=(B-D-E)** | | TOP Plusz 3.3.2 Szoc. alapszolg.fejl I.ütem | 363 000 000 | 2023-2026 | 8 000 000 | 355 000 000 |  | | TOP Plusz 3.3.2 Szoc. alapszolg.fejl II.ütem | 216 000 000 | 2023-2026 |  | 216 000 000 |  | | Egyéb gép, berendezés | 300 000 | 2024 |  | 300 000 |  | | Közvilágítási lámpák cseréje IV. ütem áthúzódó | 5 000 000 | 2024 | 3 916 000 | 1 084 000 |  | | Közvilágítási lámpák cseréje V. ütem | 5 000 000 | 2024 |  | 5 000 000 |  | | Temető urnafal építés | 2 500 000 | 2024 |  | 2 500 000 |  | | Kossuth utcai parkoló ideiglenes kialakítás | 2 068 180 | 2024 |  | 2 068 180 |  | | Számvevőségi épület kiállítási bútorzat, nyílászáró csere | 1 500 000 | 2024 |  | 1 500 000 |  | | Wienerberger területek adásvétele (FAD dologiban 11 313e Ft) | 41 900 000 | 2024 |  | 20 950 000 | 20 950 000 | | 283/2023 TOP plusz 944/2 ingatlan vásárlása | 2 720 000 | 2024 |  | 2 720 000 |  | | Térfigyelő rendszer bővítése | 3 080 000 | 2024 |  | 3 080 000 |  | | Könyvtár könyv beszerzés | 2 000 000 | 2024 |  | 2 000 000 |  | | Köh egyéb gép, berendezés | 1 155 700 | 2024 |  | 1 155 700 |  | | **ÖSSZESEN:** | **646 223 880** |  | **11 916 000** | **613 357 880** | **20 950 000** | |

A felújítási kiadások között az alábbi tételeket szerepeltettük:

|  |  |  |  |  |  |
| --- | --- | --- | --- | --- | --- |
| **Felújítási kiadások előirányzata felújításonként** | | | | | |
|  |  |  |  |  | ***Forintban*** |
| **Felújítás megnevezése** | **Teljes költség** | **Kivitelezés kezdési és befejezési éve** | **Felhasználás 2023. XII. 31-ig** | **2024. évi előirányzat** | **2024. utáni szükséglet** |
| **A** | **B** | **C** | **D** | **E** | **F=(B-D-E)** |
| Számvevőségi épület felújítása II. ütem NKA pályázat | 20 316 000 | 2024 |  | 20 316 000 |  |
| Lakásfelújítási program Gárdonyi utca 1. tetőszerkezet | 16 300 000 | 2024 |  | 16 300 000 |  |
| Lakásfelújítási program Svábhegy u. 1. vizesblokk kialakítása II. ütem | 1 000 000 | 2024 |  | 1 000 000 |  |
| **ÖSSZESEN:** | **37 616 000** |  |  | **37 616 000** |  |

Felújítási kiadással Bátaszék Város Önkormányzata költségvetésében számolunk.

A Számvevőségi épület felújítása II. ütem NKA pályázat keretében 20 316 000 Ft összegű felújítási kiadással, a lakásfelújítási program részeként a Gárdonyi utca 1. sz. alatti ingatlan tetőszerkezetének felújítására 16 300 000 Ft összeggel, a Svábhegy u. 1.sz. alatti lakást érintően vizesblokk kialakítása II. ütemű kiadásaira 1 000 000 Ft felújítási kiadással tervezünk.

**Egyéb felhalmozási célú kiadást** 3 050 000 Ft összegben tervezünk a Bátaszéki Önkormányzatnál. A Gondozási Központ részére biztosítunk 250 000 Ft összegű előirányzatot egy laptop beszerzésre, a MOB részére 2 800 000 Ft előirányzat szerepel a konyha működéséhez szükséges gépbeszerzés, valamint klímabeszerzés fedezetét teremti meg.

**Finanszírozási kiadásaink** között a MÁK által megelőlegezett 28 499 482 Ft összegű forrás visszafizetése szerepel, melyet az előző évben a januári bérek kifizetésére bocsátottak rendelkezésünkre, valamint a 2020-ban vásárolt gépkocsi lízing díja 320 630 Ft összegben.

**Az Áht. 24. § (4) bekezdése a) – d) pontjai által előírt mérlegek, kimutatások tartalmazzák**

1. az önkormányzat költségvetési mérlegét közgazdasági tagolásban (összes bevételét, kiadást),

2. előirányzat felhasználási tervét,

3. a többéves kihatással járó döntések számszerűsítését évenkénti bontásban és összesítve,

4. a közvetett támogatásokat (pl: adóelengedéseket, adókedvezményeket) tartalmazó kimutatást.

5. az Áht. 29/A. § szerinti tervszámoknak megfelelően a költségvetési évet követő három év tervezett előirányzatainak keretszámait főbb csoportokban, és a 29/A. § szerinti tervszámoktól történő esetleges eltérés indokait.

A tájékoztató mérlegeket, kimutatásokat az előterjesztés 13-20. mellékletei tartalmazzák.

**Tisztelt Képviselő-testület!**

Az államháztartásról szóló 2011. évi CXCV. törvény (a továbbiakban: Áht.) 29/A. §-ában foglaltak alapján a helyi önkormányzatok középtávú tervezési feladatainak végrehajtása keretében a Magyarország gazdasági stabilitásáról szóló 2011. évi CXCIV. törvény (a továbbiakban: Gst.) szerinti saját bevételek és adósságot keletkeztető ügyletek jóváhagyását is előterjesztem.

Az Áht. 29/A. §-a a következőket tartalmazza: „A helyi önkormányzat, a nemzetiségi önkormányzat és a társulás évente, legkésőbb a költségvetési rendelet, határozat elfogadásáig határozatban állapítja meg:

a) a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és

b) a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek

a költségvetési évet követő három évre várható összegét.”

Az adósságot keletkeztető ügylet tekintetében a Gst. 8. § (2) bekezdése, 10.-10/F. §-a, valamint az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) Korm. rendelet (a továbbiakban: Kormányrendelet) előírásait kell a határozat elfogadásánál figyelembe venni.

A Gst. 10. § (1) bekezdése a következőket tartalmazza: „Az önkormányzat érvényesen kizárólag a Kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet.” A 10. § (3) bekezdés a)-d) pontja tartalmazza azokat a kivételi köröket is, amely esetben a Kormány hozzájárulása nem szükséges. Nincs szükség többek között a Kormány hozzájárulására az önkormányzat jogszabályon alapuló, kötelező kezesség-, illetve garanciavállalásához, a naptári éven belül lejáró adósságot keletkeztető ügyletéhez, a központi költségvetésből nyújtott európai uniós vagy más nemzetközi szervezettől az önkormányzat által elnyert, fejlesztési célú támogatás előfinanszírozásának biztosítására szolgáló esetben, vagy például, ha az önkormányzati többségi tulajdonban álló gazdasági társaság által a naptári éven belül keletkeztetett és lejáró futamidejű adósságot keletkeztető ügylethez kapcsolódik.

Feltétel az adósságot keletkeztető ügyletek jóváhagyásához, hogy az önkormányzat adósságot keletkeztető ügyletből származó tárgyévi fizetési kötelezettsége a futamidő végéig egyik évben sem haladhatja meg a saját bevételek 50 %-át.

A saját bevételek körét a Kormányrendelet rögzíti.

Bátaszék Város Önkormányzatának adósságot keletkeztető ügyletből eredő kötelezettsége a lízing kötelezettségen kívül nem áll fenn.

Az adósság-keletkeztetési szándékról az önkormányzatoknak az elfogadott határozat alapján tájékoztatási kötelezettsége áll fenn a Kormány felé.

A Testület a 2024. évre és az azt követő három évre adósságot keletkeztető ügylet lebonyolítását nem tervezi, emiatt a bemutatásra kerülő, 2025-2027. évi tervadatok az adósságot keletkeztető ügyletek tekintetében nulla Ft értékeket tartalmaznak.

Kérem a Testületet, hogy a jogszabályi előírásokra figyelemmel a határozati javaslatot fogadja el.

**Tisztelt Képviselő-testület!**

A jogalkotásról szóló 2010. évi CXXX. törvény (Jat.) 17. §-a alapján a költségvetési rendeletet előkészítő jegyző előzetes hatásvizsgálatot végzett, melyben felmérte a szabályozás várható következményeit.

A költségvetési rendelettervezet előzetes hatásvizsgálatának megállapításai a következők:

Társadalmi, gazdasági, hatások

A költségvetési rendeletben foglaltak végrehajtása elősegíti az önkormányzat Gazdasági Programjában és költségvetési koncepciójában a szociális rendszer fejlesztésére vonatkozó célok megvalósítását, a foglalkoztatás növelését.

A rendeletben foglaltak végrehajtásának gazdasági, költségvetési hatását az előterjesztés részletesen tartalmazza.

Környezeti és egészségügyi következmények

A költségvetési rendeletben foglaltak végrehajtása elősegíti a Gazdasági Programban meghatározott Környezetvédelmi Program megvalósulását.

A költségvetési rendeletben foglaltak végrehajtásának egészségügyi követelményei nincsenek.

Adminisztratív terheket befolyásoló hatások

A költségvetési rendeletben foglalt pénzügyi,- számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat jelent a költségvetési szervek számára.

A jogszabályok megalkotásának szükségessége, a jogalkotás elmaradásának várható következményei

A költségvetési rendelet megalkotását szükségessé teszi az Mötv. és az Áht. előírásai, melynek elmaradása törvényességi mulasztásnak számít, ami támogatás megvonásával jár.

A jogszabály alkalmazásához szükséges személyi, szervezeti, tárgyi és pénzügyi feltételek

A költségvetési rendelet alkalmazásához szükséges személyi, tárgyi, szervezeti és pénzügyi feltételek rendelkezésre állnak.

A rendelet-tervezet elkészítésénél figyelembe vettük a jogszabályszerkesztésről szóló 61/2009. (XII.14.) IRM rendelet előírásait.

**H a t á r o z a t i j a v a s l a t :**

**Bátaszék Város Önkormányzat saját bevételeiről és fizetési kötelezettségeiről szóló 2025-2027. évi középtávú terv elfogadására**

Bátaszék Város Önkormányzatának Képviselő-testülete *az államháztartásról szóló 2011. évi CXCV. törvény. 29/A. §-ában* foglaltakra figyelemmel a város saját bevételeinek és adósságot keletkeztető ügyleteiből eredő fizetési kötelezettségeinek 2025-2027. évi középtávú tervét a határozat 1. melléklete szerinti tartalommal jóváhagyja.

*Határidő:* Azonnal

*Felelős:* Dr. Bozsolik Róbert polgármester

*Határozatról értesül:* Bátaszéki KÖH pénzügyi iroda

irattár

1. melléklet

|  |  |  |  |  |  |
| --- | --- | --- | --- | --- | --- |
| **Bátaszék Város Önkormányzat adósságot keletkeztető ügyleteiből eredő fizetési kötelezettségeinek bemutatása** | | | | | |
|  |  |  |  |  | ***Forintban!*** |
|  |  |  |  |  |  |
| **MEGNEVEZÉS** | **Sor-szám** | **Saját bevétel és adósságot keletkeztető ügyletből eredő fizetési kötelezettség összegei** | | | **ÖSSZESEN F=(C+D+E)** |
|
| **2025.** | **2026.** | **2027.** |
| **A** | **B** | **C** | **D** | **E** | **F** |
| Helyi adóból és a települési adóból származó bevétel | 01 | 432 000 000 | 437 000 000 | 432 000 000 | **1 301 000 000** |
| Az önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel | 02 | 20 000 000 | 25 000 000 | 30 000 000 | **75 000 000** |
| Osztalék, koncessziós díj és hozambevétel | 03 |  |  |  |  |
| Tárgyi eszköz és az immateriális jószág, részvény, részesedés, vállalat értékesítéséből vagy privatizációból származó bevétel | 04 | 2 000 000 | 3 000 000 | 4 000 000 | **9 000 000** |
| Bírság-, pótlék- és díjbevétel | 05 | 1 500 000 | 1 600 000 | 1 700 000 | **4 800 000** |
| Kezesség-, illetve garanciavállalással kapcsolatos megtérülés | 06 |  |  |  |  |
| **Saját bevételek (01+… .+06)** | **07** | **455 500 000** | **466 600 000** | **467 700 000** | **1 389 800 000** |
| **Saját bevételek (07 sor) 50%-a** | **08** | **227 750 000** | **233 300 000** | **233 850 000** | **694 900 000** |
| Hitel, kölcsön felvétele, átvállalása a folyósítás, átvállalás napjától a végtörlesztés napjáig, és annak aktuális tőketartozása | 09 |  |  |  |  |
| A számvitelről szóló törvény (a továbbiakban: Szt.) szerinti hitelviszonyt megtestesítő értékpapír forgalomba hozatala a forgalomba hozatal napjától a beváltás napjáig, kamatozó értékpapír esetén annak névértéke, egyéb értékpapír esetén annak vételára | 10 |  |  |  |  |
| Váltó kibocsátása a kibocsátás napjától a beváltás napjáig, és annak a váltóval kiváltott kötelezettséggel megegyező, kamatot nem tartalmazó értéke | 11 |  |  |  |  |
| Az Szt. szerint pénzügyi lízing lízingbevevői félként történő megkötése a lízing futamideje alatt, és a lízingszerződésben kikötött tőkerész hátralévő összege | 12 |  |  |  |  |
| A visszavásárlási kötelezettség kikötésével megkötött adásvételi szerződés eladói félként történő megkötése - ideértve az Szt. szerinti valódi penziós és óvadéki repóügyleteket is - a visszavásárlásig, és a kikötött visszavásárlási ár | 13 |  |  |  |  |
| A szerződésben kapott, legalább háromszázhatvanöt nap időtartamú halasztott fizetés, részletfizetés, és a még ki nem fizetett ellenérték | 14 |  |  |  |  |
| hitelintézetek által, származékos műveletek  különbözeteként az Államadósság Kezelő Központ Zrt.-nél (a továbbiakban: ÁKK Zrt.) elhelyezett fedezeti betétek, és azok összege | 15 |  |  |  |  |
| **Fizetési kötelezettség (09+…+15)** | **16** |  |  |  |  |
| **Fizetési kötelezettséggel csökkentett saját bevétel (08-16)** | **17** | **227 750 000** | **233 300 000** | **233 850 000** | **694 900 000** |